A4-0148/99

Ψήφισμα σχετικά με την περιοδική έκθεση της Επιτροπής για την πορεία της Πολωνίας προς την προσχώρηση (COM(98)0701 - C4-0109/99)

Το Ευρωπαϊκό Κοινοβούλιο,

- έχοντας υπόψη την υποβληθείσα στις 5 Απριλίου 1994 αίτηση της Πολωνίας για προσχώρηση στην Ευρωπαϊκή Ένωση, σύμφωνα με το άρθρο Ξ της Συνθήκης ΕΚ,

- έχοντας υπόψη τη γνωμοδότηση τη Επιτροπής σχετικά με την εν λόγω αίτηση προσχώρησης (COM(97)2002 - C4-0374/97),

- έχοντας υπόψη την περιοδική έκθεση της Επιτροπής στις 17 Δεκεμβρίου 1998 (COM(98)0701 - C4-0109/99),

- έχοντας υπόψη το έγγραφο συνολικής αξιολόγησης της Επιτροπής της 17ης Δεκεμβρίου 1998 (COM(98) 0712 - C4-0107/99),

- έχοντας υπόψη το ψήφισμά του της 4ης Δεκεμβρίου 1997 σχετικά με την ανακοίνωση της Επιτροπής «Ατζέντα 2000 - Για μια ισχυρότερη και διευρυμένη Ένωση» (COM(97)2000 - C4-0371/97) ((ΕΕ C 388 της 22.12.1997, σελ. 17.)), καθώς και τα ψηφίσματά του της 11ης Μαρτίου 1998 ((ΕΕ C 104 της 6.4.1998, σελ. 110 και 113.)) σχετικά με τη βοήθεια, στο πλαίσιο της προενταξιακής στρατηγικής, προς τις χώρες της Κεντρικής και Ανατολικής Ευρώπης που είναι υποψήφιες για προσχώρηση στην Ευρωπαϊκή Ένωση (COM(97)0634 - C4-0010/98 - 97/0351(CNS) και σχετικά με τις προτάσεις για αποφάσεις του Συμβουλίου όσον αφορά τις αρχές, τις προτεραιότητες, τους ενδιαμέσους στόχους και τους όρους που περιέχονται στις εταιρικές σχέσεις (COM(98)0053 - C4-0130/98),

- έχοντας υπόψη τις αποφάσεις που ελήφθησαν στα Ευρωπαϊκά Συμβούλια του Λουξεμβούργου (12 και 13 Δεκεμβρίου 1997), του Κάρντιφ (15 και 16 Ιουνίου 1998) και της Βιέννης (12 και 13 Δεκεμβρίου 1998),

- έχοντας υπόψη την έκθεση της Επιτροπή Εξωτερικών Υποθέσεων, Ασφάλειας και Αμυντικής Πολιτικής (A4-0148/99),

Α. επισημαίνοντας ότι στην περιοδική έκθεση της Επιτροπής η Πολωνία περιγράφεται ως χώρα με σταθερές κοινωνικές και πολιτικές συνθήκες, η οποία έχει καταβάλει σταθερές προσπάθειες για μεταρρυθμίσεις και σημειώνει σταθερή πρόοδο προς την ανάπτυξη μιας λειτουργικής οικονομίας της αγοράς,

Β. επισημαίνοντας ότι μετά τις εκλογές του Σεπτεμβρίου 1997 και την έναρξη ισχύος του νέου συντάγματος τον Οκτώβριο του 1997 η Πολωνία δρομολόγησε σημαντικές διαρθρωτικές μεταρρυθμίσεις, μερικές από τις οποίες άρχισαν να εφαρμόζονται από τις αρχές του 1999, όπως η μεταρρύθμιση της δημόσιας διοίκησης σε τοπικό, περιφερειακό και κεντρικό επίπεδο, η μεταρρύθμιση στον τομέα της υγείας και στον συνταξιοδοτικό τομέα,

Γ. επισημαίνοντας ότι στην περιοδική έκθεση της Επιτροπής επιβεβαιώνεται ότι η Πολωνία έχει καταβάλει μεγάλες προσπάθειες για τη μεταφορά των διατάξεων του κοινοτικού δικαίου, ότι χρειάζεται όμως περαιτέρω πρόοδος στον τομέα του δικαίου της εσωτερικής αγοράς, όπου λείπει ακόμη ένα σύστημα ελέγχου για τις κρατικές ενισχύσεις,

Δ. επισημαίνοντας ότι είναι ανάγκη να καταβληθούν περαιτέρω προσπάθειες στους τομείς της γεωργίας, του περιβάλλοντος και της λειτουργικής ικανότητας της διοίκησης,

Ε. λαμβάνοντας υπόψη τις πρόσφατες διαδηλώσεις Πολωνών αγροτών κατά των επιδοτουμένων εισαγωγών γεωργικών προϊόντων από την ΕΕ,

ΣΤ. αναγνωρίζοντας τις προσπάθειες που καταβάλλει η Πολωνία για την ασφάλεια των εξωτερικών της συνόρων και για τη βελτίωση της διαχείρισης των συνόρων σύμφωνα με τις απαιτήσεις της Συμφωνίας του Schengen,

Ζ. αναγνωρίζοντας την υποδειγματική πολιτική καλής γειτονίας που εφαρμόζει η Πολωνία έναντι της Ρωσίας, της Λιθουανίας, της Λευκορωσίας, της Ουκρανίας και της Σλοβακίας,

Η. λαμβάνοντας υπόψη το γεγονός ότι η Πολωνία έγινε μέλος του ΝΑΤΟ στις 12 Μαρτίου 1999,

Θ. λαμβάνοντας υπόψη την πρόθεση της πολωνικής κυβέρνησης να ολοκληρώσει έως τα τέλη του 2002 τις προϋποθέσεις για την προσχώρηση της χώρας στην ΕΕ,

Ι. επισημαίνοντας ότι οι έως τώρα συναντήσεις της μικτής κοινοβουλευτικής επιτροπής ΕΕ-Πολωνίας, συμπεριλαμβανομένων και των συστάσεών του ΕΚ προς το συμβούλιο σύνδεσης από τότε που η Επιτροπή εξέδωσε τη γνωμοδότησή της το έτος 1997, έχουν συμβάλει τα μέγιστα στην αμοιβαία κατανόηση και εξακολουθούν να επηρεάζουν κατά θετικό τρόπο τη διαδικασία προετοιμασίας για την προσχώρηση της χώρας,

1. χαιρετίζει την ταχεία πρόοδο που σημειώθηκε κατά τη λεπτομερή διαδικασία υιοθέτησης του κοινοτικού κεκτημένου, καθώς και την έναρξη της διαπραγματευτικής διαδικασίας[semigr ]

2. εκφράζει την άποψη ότι οι εφαρμοσθείσες μεταρρυθμίσεις στο διοικητικό τομέα, τον κοινωνικό τομέα και στον τομέα της υγείας, καθώς και η σχεδιαζόμενη μεταρρύθμιση στον τομέα της παιδείας θα συμβάλουν στην προσαρμογή των σχετικών νομοθετικών διατάξεων της Πολωνίας στο «κοινοτικό κεκτημένο» και θα αυξήσουν την ικανότητα της Πολωνίας για απορρόφηση προγραμμάτων PHARE[semigr ]

3. συνιστά με έμφαση, κατά τις εγκαινιασθείσες νέες διαρθρώσεις στο βιομηχανικό τομέα του άνθρακα και του χάλυβα, να διατεθούν από το πρόγραμμα PHARE περισσότερα κονδύλια για κοινωνικά μέτρα[semigr ]

4. θεωρεί ότι για την εξασφάλιση της επιβίωσης των χαλυβουργείων στην Πολωνία πρέπει να υπάρξει δραστική μείωση της παραγωγής χάλυβα κατά τα επόμενα έτη, μείωση η οποία υπερβαίνει το εφαρμοζόμενο έως τώρα σχετικό κυβερνητικό σχέδιο[semigr ]

5. .καλεί την Επιτροπή και την κυβέρνηση της Πολωνίας να αντιμετωπίσουν το κοινωνικό κόστος που συνδέεται με τη διαδικασία για την οικονομική και δημοσιονομική αναδιάρθρωση με ενισχυμένα μέτρα κοινωνικής και οικονομικής πολιτικής, προκειμένου να καταστήσουν δυνατή μία κοινωνικά ισόρροπη οικονομική ανάπτυξη[semigr ] υποστηρίζει την πρόταση της γερμανικής Προεδρίας να επεκταθεί το πεδίο εφαρμογής του προγράμματος PHARE και στον κοινωνικό τομέα[semigr ]

6. εκφράζει την άποψη ότι πρέπει να συνεχιστεί χωρίς χρονοτριβή η διαδικασία ιδιωτικοποίησης κρατικών μεγάλων επιχειρήσεων, κυρίως στους τομείς της ενέργειας, του χάλυβα, των χημικών προϊόντων, του εξοπλισμού, της ζάχαρης και της οινοπνευματοποιίας, ώστε να αυξηθεί η ανταγωνιστικότητα των εν λόγω κλάδων, αλλά και για να δημιουργηθεί μεγαλύτερο πεδίο ελιγμών για τη χρηματοδότηση του εκσυγχρονισμού του συστήματος κοινωνικής ασφάλισης και δημόσιας υγείας[semigr ]

7. θεωρεί απαραίτητη τη γενική διαρθρωτική μεταρρύθμιση της πολωνικής γεωργίας, η οποία αποτελεί ένα μεγάλο κοινωνικό και περιφερειακό πρόβλημα της αγροτικής ανάπτυξης[semigr ]

8. τάσσεται υπέρ μιας κοινωνικά και οικολογικά αποδεκτής διαρθρωτικής αλλαγής στην πολωνική γεωργία σύμφωνα με το πνεύμα της προώθησης μιας οικονομικής διαχείρισης που προστατεύει το περιβάλλον, εξοικονομεί ενέργεια και κατ' αυτόν τον τρόπο προωθεί την απασχόληση[semigr ]

9. ενθαρρύνει τις προσπάθειες στροφής όλο και περισσοτέρων επενδύσεων προς τον αγροτικό χώρο, ώστε να δημιουργηθούν εκεί νέες θέσεις εργασίας και να αναπτυχθεί ο τομέας επεξεργασίας των προϊόντων, πράγμα το οποίο απαιτεί τη βελτίωση των υποδομών, π.χ. στον τομέα των σχολείων που παρέχουν εκπαίδευση πέραν της υποχρεωτικής, στον τομέα της υγείας, των δημοσίων μεταφορών και της ύδρευσης με σύστημα αγωγών που αποτελεί προϋπόθεση για την εγκατάσταση νέων οικονομικών φορέων στην ύπαιθρο[semigr ]

10. αναγνωρίζει τις επενδύσεις που έχουν δρομολογηθεί στον περιβαλλοντικό τομέα, για τον οποίο, εξάλλου, εξακολουθούν να υπάρχουν μεγάλες επενδυτικές ανάγκες ειδικότερα όσον αφορά τα αστικά λύματα στους δήμους, τη ρύπανση της Βαλτικής και την ατμοσφαιρική ρύπανση, θεωρεί ως εκ τούτου αναγκαία μια στενή συνεργασία με τα διεθνή χρηματοδοτική ιδρύματα και επαναλαμβάνει το αίτημα που διατύπωσε στο ψηφίσμά του της 15ης Ιανουαρίου 1999 σχετικά με τις νέες δυνατότητες για την Ευρωπαίκή Ένωση από την εξαγωγή τεχνολογίας και υπηρεσιών όσον αφορά την εκμετάλλευση ανανεώσιμων ενεργειών ((Μέρος ΙΙ, σημείο 3 των ΣΠ της ημερομηνίας αυτής)) για την ενίσχυση της μεταφοράς περιβαλλοντικής τεχνολογίας προς τις χώρες της Κεντρικής και Ανατολικής Ευρώπης[semigr ]

11. επισημαίνει ότι στον τομέα της περιβαλλοντικής νομοθεσίας και της εφαρμογής της πρέπει να καταβληθούν ακόμη μεγάλες προσπάθειες, ειδικότερα δε όσον αφορά τους τομείς των χημικών προϊόντων, της ηχορύπανσης, του ατμοσφαιρικού αέρα και των υδάτων[semigr ]

12. χαιρετίζει τη δημιουργία νέων διοικητικών δομών και δομών ελέγχου για τη διαχείριση των πιστώσεων του προγράμματος PHARE και συνιστά με έμφαση να καταβληθούν περαιτέρω προσπάθειες για αύξηση της λειτουργικής ικανότητας της διοίκησης[semigr ]

13. καλεί την Επιτροπή κατά το σχεδιασμό και τη διαχείριση των πόρων του PHARE και του ISPA να επιτρέπει τη συμμετοχή των περιφερειακών και τοπικών φορέων λήψης αποφάσεων και κατ' αυτόν τον τρόπο να καθιστά δυνατή μία διαμεθοριακή συνεργασία μεταξύ των κρατών του PHARE[semigr ]

14. επισημαίνει στην Επιτροπή το γεγονός, ότι οι πόροι του PHARE-CDC τότε μόνο εξυπηρετούν πρότυπα ανάπτυξης εταιρικής σχέσης στις μεθοριακές προς την ΕΕ περιφέρειες εάν χρησιμοποιούνται σε συνδυασμό με το INTERREG[semigr ]

15. τονίζει την ανάγκη να ενισχύσει η Πολωνία, όπως και όλες οι υποψήφιες χώρες, τα μέτρα κατά της διαφθοράς[semigr ]

16. επικροτεί τη σχεδιαζόμενη εκ μέρους της πολωνικής κυβέρνησης για το έτος 1999 ενημερωτική εκστρατεία σχετικά με την προσχώρηση στην ΕΕ και ενθαρρύνει το πολωνικό κοινοβούλιο (Sejm), παρά το υψηλό κοινωνικό κόστος που θα έχει για πολλούς ανθρώπους η διαδικασία εκσυγχρονισμού και προετοιμασίας για την προσχώρηση στην ΕΕ, να συνεχίσει να καλλιεργεί μεταξύ των πολιτών μια θετική στάση έναντι της Ευρώπης[semigr ]

17. τάσσεται υπέρ της συμμετοχής ως παρατηρητών των εκπροσώπων των κοινοβουλίων των υποψηφίων χωρών πέραν της μέχρι σήμερα ανταλλαγής πληροφοριών και σκέψεων στις διακοινοβουλευτικές επιτροπές στις συνεδριάσεις των επιτροπών του Ευρωπαϊκού Κοινοβουλίου κατά την επεξεργασία θεμάτων σχετικών με την προσχώρηση[semigr ]

18. επαναλαμβάνει την πεποίθησή του ότι κάθε υποψήφια χώρα πρέπει να κριθεί με βάση τα δικά της πλεονεκτήματα και την πρόοδο που έχει σημειώσει στις ενταξιακές διαπραγματεύσεις[semigr ]

19. .καλεί το Συμβούλιο και την Επιτροπή, σε συνεργασία με την πολωνική κυβέρνηση να διαμορφώσει, μετά την ολοκλήρωση της λεπτομερούς διαδικασίας υιοθέτησης του κοινοτικού κεκτημένου την υποβολή όλων των διαπραγματευτικών θέσεων, καθώς και την υποβολή, το φθινόπωρο του 1999, της δεύτερης περιοδικής έκθεσης, συγκεκριμένο χρονοδιάγραμμα για τις ενταξιακές της διαπραγματεύσεις με την ΕΕ και την πιθανή ολοκλήρωσή τους[semigr ]

20. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Ευρωπαϊκό Συμβούλιο, τα κοινοβούλια των κρατών μελών καθώς και την κυβέρνηση και το κοινοβούλιο της Πολωνίας.